als_Latn dik_Latn sag_Latn
Tani 24-vjeçarja, me prindër nga Dibra, po promovon këngën e saj të re “I can’t stop drinking about you” dhe po përgatit albumin e saj të parë
Nga Ruben Avxhiu
Vetëm pak ditë më parë, Bebe Rexha ka nxjerrë këngën e saj të re, “I can’t stop drinking about you”.
Titulli është një lojë fjalësh me shprehjen e njohur “nuk e heq dot mendjen nga ty” që zëvendësohet me “nuk rri dot pa pirë për ty” ndërsa kënga ka pasur një sukses të menjëhershëm dhe i ka hapur rrugë daljes së albumit të pare solo. Është i një vijim i natyrshëm i një suksesi në rritje të këngëtares dhe kompozitores shqiptaro-amerikane.
Kënga e parafundit e 24-vjeçares Bebe Rexha, me titullin “Monster” tani këndohet nga Eminem dhe Rihanna, dy yje ndërkombëtare të muzikës dhe po bëhet një hit botëror. (Mjafton të përmend që videoja e saj është shikuar 135 milionë herë deri tani në Youtube).
Po shumë fansa të saj e njohin më mirë nga kënga “Take Me Home”, që e këndon me Cash Cash dhe grupin EDM. Në muajin mars “Take Me Home” u ngjit në vendin e 57 në Billboard Hot 100 në Shtetet e Bashkuara. Bebe Rexha e këndon rregullisht në koncertet që po jep nëpër SHBA.
“Monster” nuk është e vetmja këngë që Bebe Rexha ka kompozuar për artiste të tjerë. “Like a Champion” (Si një kampione) këndohet nga Selena Gomes në albumin “Star Dance”. Ndërsa një këngë tjetër, “Gloëing” këndohet nga Nikki Williams dhe ka qenë një nga sukseset në tregun e muzikës për vallëzim, në klubet amerikane gjatë vitit 2013.
Bebe Rexha tregon për origjinën shqiptare
Bebe Rexha dha një intervistë për gazetën “Illyria”, këtë javë në New York, pas kthimit nga turi i saj i radhës të koncerteve nëpër SHBA.
Për ata që nuk e dinë, Bebe Rexha ka lindur në Brooklyn, New York, nga prindër shqiptarë, mërgimtarë nga Dibra e Madhe.
“Babai ka lindur në Dibër dhe ka mërguar në Shtetet e Bashkuara në vitet 80”, thotë ajo për gazetën tonë. Kurse nëna e lindur në New Jersey nga prindër mërgimtarë të cilët gjithashtu erdhën nga trojet shqiptare në Maqedoni, por në vitet 70.
Dibranja e vogël njujorkeze ka filluar të këndojë që në moshën 4-vjeçare.
“Kam qenë gjithnjë e dashuruar me muzikën”, thotë ajo. “Nuk mbaj mend ndonjë kohë kur kam dashur të merrem me ndonjë gjë tjetër në jetë përveçse me muzikën. Ka qenë gjithnjë pjesë e imja”.
“Monstra” që Eminem e kërkoi me ngut
Ajo ka hyrë në biznesin e muzikës qysh në moshën 15-vjeçare dhe ka bashkëpunuar me shumë talente e emra të njohur. Ndërsa tani ka filluar me shumë sukses karrierën solo. Sukseset nuk kanë munguar. Por edhe pengesat dhe zmbrapsjet. Nga njëherë një humbje ka sjellë një fitore.
I tillë ishte rasti me suksesin më të madh të saj të vitit të kaluar ishte kur këngëtari i njohur i muzikës rap Eminem kërkoi me ngulm këngën që të këndonte këngën që kishte kompozuar shqiptaro-amerikanja e re.
Kënga quhet “Monster”. E pyetur për historinë e kësaj kënge, Bebe Rexha tregon për gazetën “Illyria” se si kishte bërë një marrëveshje për diskun e saj të parë nga një shtëpi e njohur diskografike (Universal/Island Def Jam) dhe pastaj marrëveshja ishte anulluar.
“Isha shumë e mërzitur dhe bashkë me disa miq po punoja për një muzikë të re për albumin tim, në mënyrë që të siguroja një marrëveshje të re. Kur shkova në studio atë ditë, lexova një citat në internet për monstrat që jetojnë brenda nesh. Kjo më nxiti frymëzimin për të shkruar një këngë për monstrat në kokën time”, kujton ajo.
Kur e mbaroi këngën, producenti i saj ia vuri që ta dëgjonte dikujt nga shtëpia diskografike e Eminem-it dhe ata u dashuruan pas saj. Ia dërguan Eminem-it dhe ai tha se donte ta merrte menjëherë.
“Në fund ia dolën të fusnin edhe Rihanna-n në kor, por e mbajtën edhe zërin tim të regjistruar në atë që quhet post-kor”, thotë ajo. “Po ata që janë kuriozë, mund ta dëgjojnë edhe në versionin origjinal të kënduar nga unë”.
Titulli original i këngës kur u shkrua nga Bebe Rexha ka qenë “Monstrat nën krevatin tim” (Monster Under My Bed)
Mund ta dëgjoni në versionin origjinal duke trokitur mbi foton këtu:
E pyetur se si ndjehet kur këngët e saj këndohen nga të tjerë, ndonëse ajo vetë është këngëtare, Bebe Rexha përgjigjet se ajo punon shumë për çdo këngë të sajën, duke kontribuar mendime dhe dashuri për tekstin dhe melodinë.
“Nganjëherë këngët mund të mos përputhen me projektin që kam në duar, kështu që nuk e kam problem që t’ua jap artistëve të tjerë kur janë më të përshtatshme për projektet e tyre muzikore”, thotë Bebe Rexha.
I Can’t Stop Drinking About You
Kënga e saj e fundit që sapo ka dalë në treg, “I Can’t Stop Drinking About You” ka pasur shumë sukses mes atyre që e njohin dhe mes atyre që nuk e njohin.
Bebe Rexha ka marrë zemër nga suksesi i ditëve të para dhe tani po planifikon ta promovojë dhe të realizojë një video shoqëruese.
Po ashtu është duke punuar për disa këngë të reja me artistin David Guetta për një album të ri të tij.
Ndërkohë është ftuar që të hapë koncertin e këngëtarit të njohur amerikan Usher, këtë verë në SummerFest në Milëaukee si dhe do të interpretojë në një festival të madh e të njohur në Chicago, të quajtur “Lollapalooza”.
“Jam gjithnjë në udhëtim. Pikërisht në këto moment sapo kam zbritur nga avioni, që vinte nga Los Angeles për në New York!” thotë ajo për gazetën “Illyria”.
“Më pëlqen shumë të udhëtoj, të provoj ushqime të reja, të takohem me njerëz të rinj”, thotë Bebe Rexha. “Më pëlqen të këndoj si për fansat e mi, ashtu edhe për ata që nuk e kanë dëgjuar muzikën time më parë. Dua ta bëj të njohur muzikën time në mbarë botën”.
Tani ajo po bëhet gati të udhëtojë në Londër dhe në Suedi për të përfunduar albumin e saj.
Mund ta dëgjoni duke trokitur këtu këngën “I CANT STOP DRINKING ABOUT YOU”
E pyetur nëse do të këndonte edhe në Shqipëri, Kosovë e në trojet shqiptare po të kishte mundësi apo interes, ajo pohon menjëherë.
“Jam shumë krenare për prejardhjen time”, thotë Bebe Rexha. “Do të këndoja më shumë dëshirë në Shqipëri apo Kosovë. Kultura ime ka rëndësi të madhe për mua”.
Në fund, duke u nisur nga kënga “Take Me Home” (Më merr në shtëpi) që më pëlqen më shumë nga të tjerat, e pyes se për një njeri që udhëton kaq shumë, çfarë është “shtëpi” për të?
“Shtëpi është kur shplodhem në gjirin e familjes sime në New York”, thotë Bebe Rexha.
Ndiqeni artisten shqiptaro-amerikane Bebe Rexha në Facebook duke klikuar në fotografinë këtu: Facebook.com/beberexhamusic
Kënga e parafundit e 24-vjeçares Bebe Rexha, me titullin “Monster” tani këndohet nga Eminem dhe Rihanna, dy yje ndërkombëtare të muzikës dhe po bëhet një hit botëror.
als_Latn mri_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn eng_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn